Xirivella prioritza la recuperació després de la DANA i la millora dels serveis públics en els pressupostos per al 2025
26 de desembre de 2024

L'Ajuntament de Xirivella ha aprovat els pressupostos municipals per a l'any 2025, els més alts en la història del municipi, amb un total de 25.607.159,83 euros. Este pressupost reforça el compromís de l'equip de govern amb la recuperació després de les devastadores conseqüències de la DANA i amb la millora de la qualitat de vida de tots els veïns i veïnes.

La DANA va deixar prop de 9 milions d'euros en danys quantificats a Xirivella, per la qual cosa per al 2025 gestionarà importants ajudes de suport als afectats. El govern local destinarà fons propis, amb 250.000 euros en suport a negocis locals afectats per la DANA i bonificacions fiscals com l'exempció de l'IBI per a immobles greument danyats i la reducció del IAE per a empreses afectades.

L'ajuntament també gestionarà una aportació externa de 1,4 milions d'euros destinada a mesures com la rehabilitació d'habitatges municipals, l'ampliació d'atencions socials, la creació d'un programa psicosocial per a situacions de crisis i la millora dels serveis d'atenció social.

A més, la recuperació del municipi comptarà amb una subvenció d'1.050.269,09 euros per a la contractació de persones desocupades, mentre que una aportació extraordinària de 3 milions d'euros de l'empresari Amancio Ortega es destinarà a ajudes directes per a vehicles, habitatges, negocis i persones afectades per ERTE.

El pressupost de 2025 contempla un augment de les partides destinades a tots els serveis essencials del municipi, reforçant àrees com a serveis socials, cultura, esport i sostenibilitat. Entre les mesures destacades estan el reforç de serveis socials, amb augment de personal i ampliació del centre de dia de menors La Closa, que inclourà un equip multidisciplinari i noves places. En l'àmbit de l'educació i la conciliació s'inclou la gratuïtat de l'Escola Matinera, ampliació de l'horari i noves prestacions per a menors de dos anys. Quant a la neteja i sostenibilitat, es posarà en marxa el major contracte de la història del municipi per a neteja viària i recollida de residus, juntament amb inversions en enllumenat públic eficient i projectes Smart.

L'equip liderat per Paqui Bartual reafirma el seu compromís amb les famílies de Xirivella en congelar impostos i taxes municipals, garantint que els veïns i veïnes no assumisquen una major càrrega tributària en aquest difícil context.

El pressupost inclou un capítol d'inversions per valor d'1.783.995,81 euros centrat en la modernització del municipi. Entre les actuacions destaquen la instal·lació de càmeres de videovigilància, la millora d'infraestructures esportives, la redacció del Pla de Mobilitat Urbana Sostenible i la renovació del mobiliari urbà.

Amb este pressupost l'equip de govern demostra el seu compromís de construir un municipi més inclusiu, sostenible i preparat per als reptes del futur. “Cada euro d'aquest pressupost està destinat a millorar la qualitat de vida dels nostres veïns i veïnes, sense deixar a ningú arrere”, ha assenyalat l'alcaldessa Paqui Bartual.